
Агенцијата за заштита на правото на слободен пристап до информациите од јавен карактер, врз основа на член 109 став 9 од Законот за општата управна постапка („Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер („Службен весник на Република Северна Македонија“ бр. 101/2019), и  согласно Упатството за спроведување на Законот за слободен пристап до информации од јавен карактер („Службен весник на Република Северна  Македонија“ бр.60/20), постапувајќи по Жалбата изјавена од Здружение за заштита на авторските музички права ЗАПМ - Скопје, поднесена против Решение на Град Скопје, по предметот Барање за пристап до информации од јавен карактер, на 09.07.2026 година, го донесе следното 

Р Е Ш Е Н И Е 

1. Жалбата изјавена од Здружение за заштита на авторските музички права ЗАПМ - Скопје, поднесена против Решение на Град Скопје бр.08-6321/2 од 08.06.2026 година, заведена во Агенцијата под бр.08-226 на 24.06.2026 година, по предметот Барање за пристап до информации од јавен карактер, СЕ УВАЖУВА и предметот се враќа на повторно постапување пред првостепениот орган.
2. Решението на Имателот на информации бр.08-6321/2 од 05.06.2026 година СЕ ПОНИШТУВА.
3. Имателот на информации е должен да го спроведе ова Решение во рок од 15 дена од денот на неговиот прием и за истото да ја извести Агенцијата.

О Б Р А З Л О Ж Е Н И Е

Здружение за заштита на авторските музички права ЗАПМ - Скопје, како што е наведено во Жалбата, на 05.05.2026 година поднело Барање за пристап до информации од јавен карактер до Град Скопје, со кое побарало по е-маил да му се достави следната информација:  
„Регистар на физички лица кои се регистрирани како лица кои издаваат соби, Апартмани, пансиони и сл.сместувачки капацитет и имаат добиено решение за категоризација на објектите за сместување и за обавување на таа дејност.“  
Постапувајќи по наведеното Барање, Имателот на информации до Барателот доставил Решение бр.08-6321/2 од 08.06.2026 година со кое Барањето на Барателот го одбива. Во Образложението на Решението е наведено: „...Секторот за локален економски развој во Град Скопје води Регистар оверен од одговорното лице, меѓутоа истиот содржи податоци за физичките лица што вршат дејност од мал обем, и тоа име и презиме, матичен број и број на лична карта, адреса на живеење кои во согласност со член 6 од Законот за слободен пристап до информации од јавен карактер претставуваат личен податок чие откривање би значело повреда на заштитата на личните податоци“. 
Незадоволен од донесеното Решение, Барателот на информации поднел Жалба до Агенцијата, заведена под бр.08-226 на 24.06.2026 година. Во Жалбата меѓу другото е наведено: „...Со донесување на оспорениот управен акт, Градот Скопје сторил апсолутна суштествена повреда на управната постапка, од причина што вака донесеното Решение е нејасно и неразбирливо, односно истото не содржи образложение и правно издржани причини...“. 
Агенцијата со електронски допис бр. 08-226 од 24.06.2026 година ја препрати Жалбата до Имателот на информации и побара во рок од 7 дена да се произнесе по истата и до Агенцијта да ги достави сите списи во врска со предметот.
Имателот на информации не одговори на дописот на Агенцијата.
Агенцијата за заштита на правото на слободен пристап до информациите од јавен карактер, постапувајќи согласно одредбите од Законот за слободен пристап до информации од јавен карактер, ја разгледа Жалбата  изјавена од Барателот на информацијата, истата ЈА УВАЖИ, Решението на Имателот на информации го поништи и предметот го врати на повторно постапување пред првостепениот орган, поради следното:
По разгледувањето на Жалбата и сите списи во врска со предметот, Агенцијата утврди дека, постапувајќи по предметното Барање за информации од јавен карактер, Имателот на информации не постапил правилно и во целост согласно Законот за слободен пристап до информации од јавен карактер.
Агенцијата утврди дека при изготвување и донесување на оспореното Решение бр.08-6321/2 од 08.06.2026 година не се испочитувани во целост одредбите предвидени во член 6 од Законот за слободен пристап до информации од јавен карактер, бидејќи Имателот на информации одбива пристап до бараните информации, со образложение дека станува збор за заштита на личните податоци, но од друга страна не се повика на член 6 став 3 од истиот Закон. 
Согласно член 6 став 1 алинеја 2 од Законот за слободен пристап до информации од јавен карактер, имателите на информации можат да одбијат барање за пристап до: личен податок чие откривање би значело повреда на заштитата на личните податоци.
Имено, Барање за пристап до информации од јавен карактер може да се одбие само во согласнот со членот 6 став 1 од Законот за слободен пристап до информации од јавен карактер, по спроведен задолжителен Тест на штетност, регулиран во член 3 точка 6 и член 6 став 3 од Законот за слободен пристап до информации од јавен карактер, со кој ќе се утврди дали со објавување на бараната информација последиците врз интересот кој се заштитува се поголеми од јавниот интерес и кои се штетните последици врз интересот кој се заштитува. 
Во врска со горенаведеното, Агенцијата му укажува на Имателот на информации дека при повторното постапување по Барањето на Барателот, е должен да го земе во предвид и член 6 став 4 од Законот за слободен пристап до информации од јавен карактер, ако документот или негов дел содржи информации од ставот 1 на овој член, што можат да се одвојат од документот без притоа да се загрози неговата безбедност, имателот на информации ги одвојува тие информации од документот и го известува барателот за содржината на останатиот дел од документот.

При повторното постапување по предметното Барање Имателот на информациие должен одново да го разгледа Барањето и да постапи согласно одредбите од Законот за слободен пристап до информации од јавен карактер, односно по укажувањата на Агенцијата. 

Ова Решение е конечно во управната постапка и против него нема место за жалба.


ПРАВНА ПОУКА: Против ова Решение странката може да поведе управен спор пред Управниот суд во рок од 30 дена.

        Директор,
                                                                                                                           Петар Гајдов

